Bétera obri al públic el seu Hort de les Alfàbegues
16 de juny de 2023

• Durant el mes de juliol l'Ajuntament organitza visites guiades per a conéixer de primera mà com creix el símbol per excel·lència del municipi.

• Les visites són gratuïtes i es realitzen tots els dijous del mes de juliol en horari de 10:00h a 11:00h prèvia inscripció.

Tornen les visites guiades a l'Hort dels Alfàbegues que l'Ajuntament de Bétera, a través de l'àrea de Turisme, organitza cada any perquè es conega, a través de les seues preuades Alfàbegues, la història i tradició de les seues Festes d'Agost.

Els dijous 6, 13, 20 i 27 de juliol Bétera obrirà les portes de l'Hort perquè beterenses i ciutadans d'altres poblacions gaudisquen d'unes visites que es realitzaran en horari de 10:00h a 11:00h i estaran obertes al públic fins a completar l'aforament de 20 participants, sent aquesta una activitat accessible per a persones amb mobilitat reduïda.

Aquestes visites estaran guiades per Ramón Asensi, mestre alfabeguer amb més de 25 anys d'experiència, que cada any cultiva amb encert aquestes plantes que en 2022 van obtindre un nou Rècord Guinness amb una altura de 3,24metres.

Per a accedir gratuïtament a aquestes visites els interessats i interessades han d'inscriure's prèviament en el mail auxiliar.turismo@betera.es.

Unes visites, amb gran èxit de participació, que marquen el calendari festiu de la localitat que celebrarà les seues tradicionals festes en honor a la Mare de Déu d’Agost del 12 al 22 d'agost.